作者:黃滔
標題:和吳學士對春雪獻韋令公次韻
內容:春雪下盈空，翻疑臘未窮。連天寧認月，墮地屢兼風。忽誤邊沙上，應平火嶺中。林間妨走獸，雲際落飛鴻。梁苑還吟客，齊都省創宮。掩扉皆墐北，移律愧居東。書幌飄全濕，茶鐺入旋融。奔川半留滯，疊樹互玲瓏。出戶行瑤砌，開園見粉叢。高才興詠處，真宰答殊功。